
საქართველოს ფინანსთა მინისტრის 
ბრძანება №72

2008 წლის 18 იანვარი 
ქ. თბილისი
,,გარანტიის წარდგენისა და გამოყენების, მისი წარდგენისაგან გათავისუფლების შემთხვევების და საგარანტიო თანხის განსაზღვრის წესების შესახებ ინსტრუქციის დამტკიცების თაობაზე“ საქართველოს ფინანსთა მინისტრის 2006 წლის   20 დეკემბრის №1767 ბრძანებაში ცვლილებებისა და დამატებების შეტანის შესახებ
,,ნორმატიული აქტების შესახებ“ საქართველოს კანონის 36-ე მუხლის შესაბამისად, ვბრძანებ:
მუხლი 1. ,,გარანტიის წარდგენისა და გამოყენების, მისი წარდგენისაგან გათავისუფლების შემ-თხვევების და საგარანტიო თანხის განსაზღვრის წესების შესახებ ინსტრუქციის დამტკიცების თაობაზე“ საქართველოს ფინანსთა მინისტრის 2006 წლის 20 დეკემბრის №1767 ბრძანებით (სსმ III, 22.12.2006წ., №172, მუხ.2333) დამტკიცებულ ,,გარანტიის წარდგენისა და გამოყენების, მისი წარდგენისაგან გათავისუფლების შემთხვევების და საგარანტიო თანხის განსაზღვრის წესების შესახებ“ ინსტრუქციაში შეტანილ იქნეს შემდეგი ცვლილებები და დამატებები:

1. მე-2 მუხლის პირველი პუნქტიდან ამოღებულ იქნეს ,,თ“ ქვეპუნქტი.

2. მე-2 მუხლის პირველ პუნქტს დაემატოს შემდეგი შინაარსის ,,მ“ქვეპუნქტი:

,,მ) ფიზიკური პირის მიერ მსუბუქი ან სატვირთო ავტოსატრანსპორტო საშუალებით გადაადგილდება სეს ესნ-ის 3403 19 100 00, 3403 19 910 00, 3403 19 990 00, 3403 99 900 00, 2710 19 710 00 – 2710 99 000 00 კოდებით გათვალისწინებული ზეთები არა უმეტეს 10 ლიტრისა ან/და ბენზინი არა უმეტეს 20 ლიტრისა.“.

3. მე-3 მუხლიდან ამოღებულ იქნეს ,,გ.დ“ ქვეპუნქტი.

4. მე-6 მუხლის პირველი პუნქტის ,,ა“ ქვეპუნქტი ჩამოყალიბდეს შემდეგი რედაქციით:

,,ა) საქართველოს საბაჟო ტერიტორიაზე ორ სხვადასხვა საბაჟო კონტროლის ზონას შორის საქონლის გადაადგილებისას – ერთ სატრანსპორტო საშუალებაზე 40 000 ევროს ეკვივალენტური ოდენობით ეროვნულ ვალუტაში, ხოლო საქართველოს ფინანსთა მინისტრის 2007 წლის 22 ნოემბრის №1232 ბრძანების დანართი №12 – ,,ნედლი ნავთობისა და მისი გადამუშავებით მიღებული საქონლის (გარდა ნედლი ნავთობისა, რომელიც გადაადგილდება მილსადენი ტრანსპორტით ან ტრანზიტის საბაჟო რეჟიმით) ნუსხით“ გათვალისწინებულ საქონლის შემთხვევაში – 80 000 ევროს ეკვივალენტური ოდენობით ეროვნულ ვალუტაში;“.

5. მე-6 მუხლის პირველი პუნქტიდან ამოღებულ იქნეს ,,ზ“ ქვეპუნქტი.

6. მე-6 მუხლის პირველ პუნქტს დაემატოს ,,ი“ ქვეპუნქტი შემდეგი რედაქციით:

,,ი) საქართველოს საბაჟო ტერიტორიაზე თამბაქოს ნაწარმის (40000 ცალზე მეტი სიგარა და სიგარი-ლები, ან 70000 ცალზე მეტი სიგარეტი, ან 100 კილოგრამზე მეტი თამბაქო – 2403 (გარდა 2403 10 900 00, 2403 99 900 00) ტრანზიტის და რეექსპორტის საბაჟო რეჟიმით გადაადგილებისას – ერთ სატრანსპორტო საშუალებაზე 80 000 ევროს ეკვივალენტური ოდენობით ეროვნულ ვალუტაში.“.

7. მე-9 მუხლიდან ამოღებულ იქნეს ,,ზ“ ქვეპუნქტი.

8. მე-10 მუხლის პირველი ნაწილის ,,ზ“ ქვეპუნქტი ჩამოყალიბდეს შემდეგი რედაქციით:

,,ზ) თავისუფალ ზონაში ან თავისუფალ საწყობში მოთავსებული საქონლის საქართველოს საბაჟო ტერიტორიის სხვა ადგილზე უკანონოდ გადაადგილებისას; საბაჟო ზედამხედველობიდან საქონლის უკანონოდ გასვლისას.“.

მუხლი 2. ბრძანება ამოქმედდეს გამოქვეყნებიდან მე-15 დღეს.

ნ. გილაური
